Egpaar op Limpopo-plaas aangevalArgieffoto: SAPD ŉ Bejaarde egpaar van Limpopo is Vrydag helder oordag op hul plaas oorval en aangehou. Marius Jacobs van Watchdog Tzaneen het aan Maroela Media gesê twee aanvallers het omstreeks 14:00 op die plaas naby Tzaneen toegeslaan. Volgens Werner Vermaak, woordvoerder van ER24, het die egpaar se seun in die sitkamer gesit toe die verdagtes toegang tot die huis verkry en hom aangeval het. “Die vrou (74) en haar man het hul seun te hulp gesnel toe hulle ook aangeval is,” het Vermaak gesê. Die vrou het probeer om uit die huis te hardloop toe sy met ŉ mes tussen haar nek en skouer gesteek is. Haar man is met ŉ harde voorwerp aangerand voor hulle vasgebind is. Die aanvallers het op kontant aangedring en met selfone en motorsleutels gevlug. Die seun, wat geringe beserings opgedoen het, kon daarin slaag om by hul bure hulp te kry, waarna die plaaswag in kennis gestel is. “Die vrou het ernstige beserings opgedoen en haar man minder ernstig, maar albei is stabiel en nog in die hospitaal,” het Jacobs gesê. Die plaaslike boeregemeenskap het die polisie bygestaan en ŉ grootskaalse soektog van stapel gestuur. Die verdagtes het vermoedelik na die Mandlakazi-nedersetting gevlug en was teen Saterdag steeds soek. Jacobs het almal bedank wat by die soektog betrokke was. Die polisieondersoek duur voort.